钦定古今图书集成/理学汇编/经籍典/第153卷 > 朱子全书二 > 《民劳》
## 钦定古今图书集成/理学汇编/经籍典/第153卷 > 朱子全书二 > 《民劳》

时举窃谓，每章上四句是刺厉王，下六句是戒其同
列。曰：皆只是戒其同列。铺叙如此，便自可见。故某以
为古人非是直作一诗以刺其王，只陈其政事之失，
自可以为戒。时举因谓第二章末谓“无弃尔劳，以为
王休”，盖以为王者之休，莫大于得人，惟群臣无弃其
功，然后可以为王者之休矣。至第三章后二句，谓“敬
慎威仪，以近有德”，盖以为既能拒绝小人，必须自反
于己，又不可以不亲有德之人。不然，则虽欲绝去小
人，未必有以服其心也。后二章“无俾正败，无俾正反”，
尤见诗人忧虑之深。盖正败则惟败坏吾之正道，而
正反则全然反乎正矣。其忧虑之意，盖一章切于一
章也。先生颔之。〈语类〉